L-eks Segretarju Britanniku għall-Affarijiet Barranin, Boris Johnson, insista li ‘tkun ħaġa assurda’ jekk il-Parlament f’Londra jivvota mill-ġdid dwar il-ftehim tal-Prim Ministru Theresa May dwar il-Brexit, qabel isiru tentattivi għal aktar djalogu mal-Unjoni Ewopea. Johnson, permezz ta’ artiklu fid-Daily Telegraph, qal li ‘għadu mhux tard wisq’ biex ikunu implimentati ‘il-vera bidliet’ fil-ftehim għall-Brexit, meta l-Mexxejja tal-UE qegħdin iħejju għas-summit li jmiss u li jsir nhar il-Ħamis. Madankollu, il-Ministru Britanniku inkarigat mis-Sigurtà, Ben Wallace, wieġeb li Johnson – magħruf bħala ‘Brexiteer’ sod – u politiċi oħrajn li huma kontra l-ftehim ‘qegħdin sempliċiment jinjoraw il-fatti’. Filwaqt li hemm stennija għal vot ieħor ( it-tielet wieħed) f’Londra, fil-jiem li ġejjin, dwar il-pjan ta’ Theresa May għall-Brexit, l-analisti politiċi qegħdin iqisu s-sitwazzjoni bħala waħda imprevedibbli għall-aħħar. L-analisti jemmnu li ‘hemm kull possibbiltà’ li l-Prim Ministru May tipposponi l-vot għal wara s-summit tal-UE, fejn il-Mexxejja tal-Istati għandhom jiddiskutu t-talba tar-Renju Unit għall-estensjoni tal-proċess ‘Brexit’, flimkien maż-żmien involut. Il-ġimgħa l-oħra, id-deputati fil-House of Commons kienu ċaħdu għall-ftehim ta’ May għat-tieni darba ( b’149 vot) imbagħad huma appoġġjaw il-pjani biex ir-Renju Unit, taħt l-ebda ċirkustanzi, ma tħalli l-UE mingħajr ftehim. Id-deputati vvutaw ukoll favur estensjoni għall-proċess. L-estensjoni tista’ iddum sat-30 ta’ Ġunju, f’każ li l-ftehim jingħata l-appoġġ meħtieġ (mill-House of Commons) qabel l-20 ta’ Marzu, inkella kapaċi ġġebbed aktar fit-tul, f’każ li d-deputati Britanniċi jgħidu ‘le’ mill-ġdid għall-pjan ta’ May. L-aħħar xenarju anki jinvolvi sitwazzjoni potenzjali fejn ir-Renju Unit, ‘il quddiem, jieħu sehem fl-elezzjonijiet tal-Ewropa. Sadanittant, is-27 Stati ( kollha) tal-UE iridu jaqblu għal estensjoni tal-proċess ‘Brexit’ fost indikazzjonijiet ta’ ‘differenzi sostanzjali’ rigward id-dewmien tal-estensjoni u l-kundizzjonijiet marbutin magħha. Il-possibbiltà li l-Brexit jaqa’ lura ‘għal xhur’, inkella ‘jinqaleb’ permezz ta’ referendum ieħor fir-Renju Unit qed iġġiegħel lil xi deputati f’Londra biex jappoġġjaw, kontra qalbhom. il-ftehim ta’ May. Iżda s’issa l-ammont tad-deputati Konservattivi li qed idawwru l-ħsieb hu ħafna anqas mis-75 deputat li teħtieġ May għall-approvazzjoni tal-ftehim ‘Brexit’. Issa, fi żvilupp ieħor importanti, is-Speaker tal-House of Commons, John Bercow, warrab għall-possibbiltà ta’ vot ieħor dwar il-ftehim tal-Gvern għall-Brexit ( li ma kienx għadda minn vot preċedenti) dment li ‘il-kliem tal-mozzjoni jibqgħu sostanzjalment l-istess’. Hu informa lill-Parlament li l-konvenzjonijiet ( tal-assemblea) li jmorru lura għall-1604 ifissru li d-deputati ma jistgħux ikunu mitluba biex jivvutaw darbtejn dwar ‘preċiżament’ l-istess suġġett.